|  |  |
| --- | --- |
| Verohallinto | **Lausunto** |
| PL 325 |  |
| 00052 VERO |  |
|  |  |
| Työ- ja elinkeinoministeriö | 15.5.2017 |
| PL 32 |  |
| 00023 Valtioneuvosto | Viite / Diaarinumero |
|  | TEM/1230/00.04.01/2015 |
|  | A24/00 00 01/2017 |
|  |  |

Työ- ja elinkeinoministeriö on pyytänyt Verohallinnon lausuntoa kilpailulainsäädännön uudistamista koskevasta mietinnöstä

Mietinnössä ehdotetaan muutoksia muun muassa kilpailuviranomaisen tarkastustoimivaltuuksien ja tietojenvaihtoa koskevan sääntelyn osalta.

Lausunto Verohallinto kannattaa mietinnössä ehdotettuja muutoksia.

Verohallintoon vaikuttavat erityisesti muutosehdotukset, jotka koskevat tietojenvaihtoa koskevia säännöksiä. Verohallinto pitää tärkeänä, että jatkovalmistelussa arvioidaan tarkemmin mitkä verotustiedot ovat kilpailusääntelyn valvonnassa tarpeen ja onko tietojenantaminen tarkoituksenmukaista järjestää suoraan Verohallinnosta vai käyttämällä Harmaan talouden selvitysyksikön velvoitteidenhoitoselvitystä.

Mietinnössä ehdotetaan tietojenvaihdon osalta muutoksia kilpailulain 39 §:ään. Verohallinto pitää hyvänä ratkaisuna sitä, että tietojen luovuttamisesta säädettäisiin yleisesti eikä se kohdistuisi laissa nimenomaisesti mainittuihin viranomaisiin. Ehdotettu muutos on kuitenkin muilta osin tulkinnanvarainen. Esimerkiksi ehdotetusta sanamuodosta ei ilmene edellyttääkö tietojen antaminen toisen viranomaisen pyyntöä vai antaisiko kilpailuviranomainen tiedot oma-aloitteisesti. Lisäksi tiedon tai asiakirjan luovuttamisen edellytyksenä on, että se ”on välttämätön viranomaiselle laissa säädetyn tehtävän suorittamiseksi”. Tämä sanamuoto on pyynnöstä tapahtuvan luovuttamisen osalta ristiriidassa Verohallinnolle verotusmenettelylaissa säädetyn nimenomaisen tiedonsaantioikeuden kanssa. Verotusmenettelystä annetun lain (1558/1999) 20 §:n mukaisesti Verohallinnolla on oikeus saada toiselta viranomaiselta tiedot, jotka ”saattavat olla tarpeen verotusta tai muutoksenhakua varten”. Tämä on sanamuodoltaan väljempi, jolloin ehdotettu sääntely voi aiheuttaa ongelmia käytännön tietoluovutustilanteissa.

Verohallinnon näkemyksen mukaan selkeämpää olisi, että kilpailulain 39 §:ssä säädettäisiin yleisesti tiedonsaannista mutta nimenomainen tiedonsaantioikeus perustuisi tietoja pyytävää viranomaista koskevaan sääntelyyn.

Verohallinto ehdottaa, että oma-aloitteisesta tietojen antamisesta säädettäisiin erillisellä säännöksellä. Esimerkiksi Verohallinnon oikeudesta ratkaista tietojen antaminen oma-aloitteisesti säädetään verotustietojen julkisuudesta ja salassapidosta annetun lain (1346/1999) 18 §:ssä. Lainkohdassa on lueteltu ne tilanteet ja edellytykset, joissa verotustietojen salassapito voidaan murtaa Verohallinnon aloitteesta ilman tietopyyntöä. Tilanteita ja seikat ovat sellaisia, jotka ilmenevät selvästi verovalvonnan yhteydessä. Verohallinto pitää tärkeänä, että oma-aloitteinen tietojen antaminen ei laajenna Verohallinnon tehtäviä ja toimivaltaa toisen viranomaisen vastuulla olevaan valvontatoimintaan.

Mietinnössä on arvioitu myös kansainvälisen yhteistyön vaikutuksia (kilpailuasetuksen soveltaminen ja liittyminen pohjoismaiden kilpailuviranomaisten väliseen yhteistyösopimukseen). Verohallinnon näkemyksen mukaan kansainvälisessä yhteistyössä saatuihin tietoihin liittyy käyttö- ja luovutusrajoituksia, joilla on vaikutuksia kansalliseen tietojenvaihtoon. Tietojenvaihtoa koskevien säännösten arvioinnissa olisi hyvä tuoda esille ne tilanteet, joissa Euroopan unionin lainsäädäntö tai kansainvälinen sopimus estää tietojen luovuttamisen muuta tarkoitusta kuin kilpailuasian käsittelyä varten.

Pääjohtaja Pekka Ruuhonen

Ylitarkastaja Taito von Konow